C 349/164
SK
Úradný vestník Európskej únie
29.9.2023
3.5.
EHSV je presvedčený, že nedávne skúsenosti tiež poukazujú na to, že je dôležité riadne vo veľmi krátkom čase zorganizovať prevod banky v ťažkostiach na inú banku.
Preto je nevyhnutné zabezpečiť, aby regulačný rámec poskytoval správne podmienky pre takéto prevody, pretože sa musia uskutočniť bez obvyklých postupov náležitej starostlivosti a dôsledky transakcie sú rozsiahle a neisté.
Okrem toho doterajšie skúsenosti ukázali, že v prípade prevzatia banky, ktorej krízová situácia sa rieši, je potrebný všeobecný osobitný režim, ktorý čo najefektívnejšie uľahčí začlenenie banky do novej skupiny.
3.6.
Začlenenie a riadenie banky, ktorej krízová situácia sa rieši, je zložitý proces a je potrebné zjednodušiť regulačné kroky a požiadavky.
Jednotlivé zúčastnené orgány by mali byť schopné riadne koordinovať svoje príslušné úlohy v rámci regulačných procesov alebo zrýchlených schvaľovacích postupov pre opatrenia krízového riadenia.
Okrem toho je dôležité zabezpečiť, aby sa takéto prevody mohli v prípade potreby uskutočňovať aj cez hranice EÚ.
3.7.
EHSV oceňuje, že Komisia rozšírila systémy ochrany vkladov na vklady verejných orgánov, ako aj skutočnosť, že sa usiluje o lepšiu harmonizáciu nástrojov na ochranu vkladov v celej EÚ.
Ochranou súkromných aj verejných sporiteľov a retailových vkladateľov v prípade zlyhania banky sa ochranou vkladov minimalizuje riziko úniku vkladov a zmierňuje riziko nákazy.
EHSV sa domnieva, že táto ochrana vkladov by sa mala v určitých prípadoch upraviť tak, aby zohľadňovala vkladateľov v zraniteľnej ekonomickej situácii, ako sú osoby so zdravotným postihnutím alebo osoby s dlhodobým ochorením.
Keďže riadne financované a organizované fondy ochrany vkladov sú kľúčové, posilnená harmonizácia, ktorú navrhuje Komisia, bude určite prospešná.
3.8.
EHSV konštatuje, že jedným z hlavných cieľov návrhu Komisie je rozšíriť rozsah pôsobnosti riešenia krízových situácií, ak by sa toto riešenie zvažovalo v súlade s „verejným záujmom“.
Likvidácia sa môže uskutočniť len vtedy, ak: i) môže – účinnejšie než riešenie krízovej situácie – splniť ciele, ktoré sa v smernici o ozdravení a riešení krízových situácií bánk stanovili pre samotné riešenie krízových situácií; a ii) nie je potrebné použiť verejné finančné prostriedky.
3.9.
EHSV v plnej miere chápe prístup Komisie, jej regulačné dôvody a dlhodobé ciele.
Zároveň poukazuje na potrebu pragmatického prístupu – ako ukázala nedávna kríza bánk v USA –, pokiaľ ide o regulačný prístup, využívanie najúčinnejších dostupných nástrojov, praktické dôsledky prijatých opatrení, nevyhnutnú spoluprácu medzi zainteresova­ nými stranami, rýchlosť vykonávania a napokon finančné zdroje, ktoré sa majú použiť pri zavádzaní zvolených nástrojov krízového riadenia.
3.10.
EHSV sa domnieva, že riešenie krízových situácií nemusí byť vždy najvhodnejším riešením úplnej ochrany hospodárskych ekosystémov, v ktorých pôsobí banka v ťažkostiach, najmä ak ide o malé a stredné banky.
Treba poznamenať, že pokiaľ ide o malé a stredné banky, riešenie krízových situácií by sa v skutočnosti mohlo ukázať nákladnejšie ako iné formy intervencie, najmä na – často obmedzenej – miestnej úrovni, kde banka funguje.
V tejto súvislosti EHSV navrhuje, aby sa trhový podiel stredných, malých a miestnych bánk bez cezhraničných aktivít hodnotil s ohľadom na celkový podiel na domácom trhu a nie na regionálnom základe v rámci členských štátov.
3.11.
EHSV sa domnieva, že celý balík týkajúci sa krízového riadenia a ochrany vkladov by mal byť riadne koordinovaný s očakávanou revíziou oznámenia z roku 2013 o štátnej pomoci (6) v bankovom sektore, ktoré zohralo úlohu pri vzniku súčasnej nepredvídateľnosti, pokiaľ ide o aktiváciu alebo neaktiváciu riešenia krízových situácií.
Prijatie regulačných návrhov týkajúcich sa krízového riadenia a ochrany vkladov bez poznania pravidiel štátnej pomoci by mohlo znamenať zavedenie návrhov, ktoré sú potenciálne v rozpore s právnymi predpismi o štátnej pomoci.
3.12.
EHSV vo všeobecnosti pripomína, že je dôležité dodržiavať zásady proporcionality v záujme dosiahnutia regulácie vhodnej na splnenie svojich cieľov bez toho, aby boli nadmerne poškodené záujmy malých, stredných a miestnych bánk.
Pri vykonávaní posúdenia verejného záujmu by sa mala zohľadňovať aj zásada proporcionality, najmä pokiaľ ide o miestne banky, ktoré nepredstavujú riziko pre finančnú stabilitu.
(6)
Oznámenie Komisie o uplatňovaní pravidiel štátnej pomoci na podporné opatrenia v prospech bánk v súvislosti s finančnou krízou od 1. augusta 2013 („Oznámenie o bankovníctve“) (Ú. v.
EÚ C 216, 30.7.2013, s. 1).